ষ্টাফ ৰিপ'ৰ্টাৰ, ডিব্ৰুগড়, ১৭ অক্টোবৰঃ আজি কাতি বিহুৰ দিনটোতে বিদ্যুতৰ পোহৰ বিচাৰি মৰাণৰ ধেমেচীত টিপ চাকি লৈ প্ৰতিবাদ সাব্যস্ত কৰিলে ৰাইজে । মৰাণ সমষ্টিৰ ধেমেচী গাওঁ পঞ্চায়তৰ অন্তৰ্গত দেওধাই বঙালী গাঁৱৰ ৰাইজৰ দীৰ্ঘদিনীয়া এটা সমস্যা বিদ্যুতৰ সমস্যা । গাওঁখনত সংযোগ নাই বিদ্যুতৰ । টিপ চাকিৰ পোহৰত ৰাইজে অতিবাহিত কৰিছে দিন । যাৰ বাবে গাওঁখনৰ ৰাইজে বিদ্যুৎ সংযোগ কৰাৰ দাবীত আজি দলে বলে উলাই আহি গাওঁখনৰ মাজমজিয়াত সাব্যস্ত কৰিলে প্ৰতিবাদ । প্ৰতিবাদকাৰী সকলে জ্বলালে বিধায়ক চক্ৰধৰ গগৈৰ পুত্তলিকা । প্ৰায় ৭০ টা পৰিয়াল থকা গাওঁখনত আজিৰ লৈকে হোৱা নাই বিদ্যুৎ সংযোগ । যাৰ ফলত ছাত্ৰ-ছাত্ৰী সকলৰ পঢ়া শুনা কৰাৰ ক্ষেত্ৰত সমস্যা সৃষ্টি হোৱাৰ লগতে গাওঁবাসীয়েও অনেক কষ্টেৰে দিন কটাব লগা হৈছে । স্থানীয় ৰাইজে জানিবলৈ দিয়া মতে ৫ টকা দি অন্য গাঁৱত ম'বাইল সমূহ চাৰ্জ কৰি আনিব লগা হয় । ইফালে কেৰাচিন তেলো সময় মতে নাপায় গাওঁবাসীয়ে । সমস্যাৰ মাজত থকা ৰাইজে বিদ্যুতৰ এই সমস্যাটোৰ সন্দৰ্ভত বিদ্যুৎ বিভাগৰ লগতে স্থানীয় মৰাণ সমষ্টিৰ বিধায়ক চক্ৰধৰ গগৈক অৱগত কৰিছে যদিও আজিৰলৈকে সুফল পোৱা নাই । উপায়ন্ত ৰাইজে এই প্ৰতিবাদৰ জৰিয়তে গাওঁখনত বিদ্যুৎ সংযোগ কৰিবলৈ দাবী জনোৱাৰ উপৰিও দাবী মানি নললে ভোট বৰ্জনৰ দৰে পদক্ষেপো লোৱা হ'ব বুলি হুংকাৰ প্ৰদান কৰিছে ।
